Asiattomuudet tyttö lausui Snapchat-keskustelussa sekä kommentoimalla toisen tytön Instagram-kuvia.

Törkeydet tulivat usean nuoren tietoon.

Uhrin koulunkäynti kärsi.

Käräjäoikeus tuomitsi nykyään 17-vuotiaan maksamaan uhrilleen kärsimyskorvausta 400 euroa, sakkoja sekä oikeudenkäyntikuluja.

Loukkaukset tulivat useiden nuorten tietoon. Kuvituskuva. IMAGO STOCK/ AOP

Länsi-Uudellamaalla asuvat osapuolet ovat entisiä koulukavereita ja ystäviä. Ystävyyssuhde kuitenkin kaatui toisen tytön väitetyn ”ikävän teon” seurauksena.

Välirikon jälkeen 15-vuotias nimitteli 16-vuotiasta tyttöä muun muassa ”tosi pahaksi ihmiseksi” sekä ”huoraksi”. Noita sanoja hän käytti Snapchat-viestiryhmässä. Lisäksi hän kommentoi entisen ystävänsä Instagram kuvia halventavasti.

Nykyään 17-vuotias tyttö sai Länsi-Uudenmaan käräjäoikeudessa vastattavakseen syytteen kunnianloukkauksesta nuorena henkilönä. Tuon syytteen hän kiisti.

Samassa oikeudenkäynnissä 17-vuotiaan isosisko sai syytteen pahoinpitelystä, koska oli lyönyt huoraksi haukulta tytöltä silmäkulman mustaksi. Pahoinpitely sattui yhteisen tuttavan talon luona, jonne uhri oli saapunut tietämättä siitä, että hänen piinaajansa ja tämän sisar olisivat myös paikalla.

”Huono ihminen”

Uhrin mukaan häntä halveerattiin kahdessa Snapchat-viestiryhmässä, joihin toiseen osallistui alle 20 henkilöä ja toiseen alle kymmenen henkilöä. Uhrin mukaan hän poistui keskusteluryhmistä, mutta kuuli ystävältään, että viestittely jatkui tämänkin jälkeen lähes kuuden kuukauden ajan.

Uhri kertoo, että teot ovat vaikuttaneet paitsi hänen koulunkäyntiinsä myös terveydentilaan sekä sosiaaliseen elämään.

Käräjäoikeuden kuuleman todistajan mukaan keskusteluja käytiin vain yhdessä Snapchat-ryhmässä jossa osallistujia oli 6– 7.

Syytetyn eli nykyään 17-vuotiaan mukaan hän oli osallistunut haukkumiseen, joka kuitenkin oli ollut molemminpuolista. Hän ei ollut käyttänyt syyttäjän kuvaamia ilmauksia. Pahin mitä hän oli todennut, oli se että asiasomistaja on ”huono ihminen”.

Kärsimyksestä 400 euroa

Tiistaina antamallaan päätöksellä Länsi-Uudenmaan käräjäoikeus katsoi kunnianloukkaussyytteen näytetyksi toteen. Oikeus tuomitsi 17-vuotiaan vastaajan 15 päiväsakkoon, joista kertyy maksettavaa 90 euroa.

Rangaistuksessa on otettu huomioon että teko tapahtui syytetyn ollessa vasta 15- ja myöhemmin 16-vuotias.

17-vuotiaan tulee maksaa uhrilleen kärsimyskorvausta 400 euroa.

Omista oikeudenkäyntikuluistaan nuoren naisen tulee maksaa 160 euroa.

Tuomitun tulee korvata valtiolle todistelukuluja 40 euroa. Lisäksi hänen tulee osallistua asianomistajan oikeudenkäyntikuluihin yhteisvastuullisesti sisarensa kanssa. Oikeudenkäyntikulut ovat yhteensä 440 euroa.

Yhteensä maksettavaa on 910 euroa, mikäli 17-vuotiaan osuus yhteisvastuusta on puolet 440 eurosta eli 220 euroa.

17-vuotiaan isosisko sai nuorena henkilönä tehdystä pahoinpitelystä 20 päiväsakon rangaistuksen. Täysi-ikäiseksi sittemmin tullut nainen joutuu maksamaan korvausta uhrilleen kivusta, särystä ja tilapäisestä haitasta 300 euroa.